Alueiden komitean lausunto aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle Lentoliikenne ja ympäristö Kestävän kehityksen haasteet"



Virallinen lehti nro C 317 , 06/11/2000 s. 0031 - 0032



Alueiden komitean lausunto aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle Lentoliikenne ja ympäristö Kestävän kehityksen haasteet" (2000/C 317/11) ALUEIDEN KOMITEA, joka Ottaa huomioon komission tiedonannon neuvostolle, Euroopan parlamentille, talous- ja sosiaalikomitealle sekä alueiden komitealle "Lentoliikenne ja ympäristö - Kestävän kehityksen haasteet" (KOM(1999) 640 lopullinen), Ottaa huomioon komission 8. joulukuuta 1999 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto, Ottaa huomioon työvaliokuntansa 2. kesäkuuta 1999 tekemän päätöksen antaa lausunnon valmistelu valiokunta 4:n "maankäyttö, taajama-asiat, energia, ympäristö" tehtäväksi yhteistyössä valiokunta 3:n "Euroopan laajuiset verkot, liikenne, tietoyhteiskunta" kanssa, Ottaa huomioon valiokunta 3:n "Euroopan laajuiset verkot, liikenne, tietoyhteiskunta" osuuden, jonka esittelijä oli James Walsh (UK, ELDR), Ottaa huomioon valiokunta 4:n toukokuun 11. päivänä 2000 hyväksymän lausuntoluonnoksen CdR 14/2000 rev. 2, jonka esittelijät olivat João Soares (P, PSE) ja James Walsh (UK, ELDR), hyväksyi 14. ja 15. kesäkuuta 2000 pitämässään 34. täysistunnossa (kesäkuun 14. päivän kokouksessa) yksimielisesti seuraavan lausunnon. 1. Kanta komission tiedonannosta ja sitä koskevat suositukset 1.1. Alueiden komitea kannattaa tiedonannossa valittua lähestymistapaa ja siinä ehdotettuja toimia. Selvityksessä tulisi komitean mielestä kuitenkin käsitellä myös muita toimia ja seikkoja, jotka esitetään jäljempänä. 1.2. Työohjelman tulisi sisältää tavoitteita, jotka ovat tarkkoja, mitattavia, saavutettavissa olevia, realistisia ja joilla on selkeä aikataulu (engl. specific, measurable, achievable, realistic and timetabled, Smart), ja siinä tulisi pohtia seurauksia, jos kyseisen politiikan tavoitteita ei saavuteta. 1.3. Ensisijaisesti tulisi määritellä toimet, joilla minimoidaan ilmanlaadun heikkeneminen lentokenttien läheisyydessä asuvien tai työskentelevien henkilöiden osalta. Yksi keino voisi olla ilma-alusten luokittelu päästötasojensa mukaan, kuten nyt tehdään melutason suhteen. Näin voitaisiin helpottaa sääntelyyn perustuvien valvontatoimien käyttöönottoa (jotta voidaan rankaista pahimpia saastuttajia ja palkita ympäristöä vähemmän kuormittavia lentokoneita käyttäviä lentoyhtiöitä). Lentoyhtiöitä tulisi kannustaa julkaisemaan (käyttäjien ymmärrettävissä olevaa) yksityiskohtaista tietoa lentokoneidensa ympäristöä säästävien ja yleisten ominaisuuksien tasosta, jotta matkustajat voisivat halutessaan lentää ympäristöä eniten säästävällä lentokalustolla. 1.4. Ympäristömaksujen, päästöoikeuksien kaupan ja hiilen sitomisen suhteen ei pidä omaksua sellaista lähestymistapaa, että saastuttajat voivat maksamalla jatkaa saastuttamista. Säännöksin tai muin keinoin asetettavat maksut ovat vain lievike. 1.5. Lentoliikenteen sekä siihen liittyvän muun liikenteen aiheuttama yöllinen melu haittaa lentoasemien läheisyydessä asuvia henkilöitä. Tässä asiassa tulisi antaa ohjeita maankäytön suunnittelua palvelevien ohjeiden lisäksi. Lentokenttien laajennuksen ja uudisrakentamisen lupakäytännön sekä lentoasemaa ympäröivien maa-alueiden käyttöoikeutta koskevien, lentoaseman omistajien tarvitsemien valtuuksien tulisi heijastaa maankäyttöpolitiikkaa ja sen toteuttamista. Lisäksi lentoaseman pitäjiä tulisi kehottaa rahoittamaan meluntorjuntatoimia (melulta suojaavat ikkunat ja ilmanvaihtolaitteet) lentomelusta kärsivillä asuinalueilla. 1.6. Sekä lennonjohtoa että lentokoneiden maakäsittelyä (rullaus ja jonotus) koskevien menettelyjen parantaminen vaikuttaa merkittävästi lentokenttien ympäristöön. Parhaista käytänteistä tulisi antaa tietoa. 1.7. Alueiden komitea katsoo, että ympäristönhallintajärjestelmien käyttöönottoa lentoasemilla tulee edistää, jotta ympäristövaikutukset voidaan arvioida kokonaisuudessaan. Lentoliikennealan sekä valtioiden ja/tai paikallisviranomaisten välisten sopimusten merkitystä tulisi tutkia, jotta saavutettaisiin kulloisissakin oloissa asianmukaiset positiiviset ympäristövaikutukset. Parhaita käytänteitä tulisi tehdä tunnetuksi. 1.8. Komitea toteaa, että Euroopan keskusten väliset hyvät lento- ja rautatieyhteydet sekä kilpailevien liikennevälineiden kehittäminen henkilö- ja tavaraliikennettä varten ovat merkittäviä seikkoja. Uusi teknologia, kuten Transrapid-magneettijuna, voi täydentää järkevällä tavalla nykyistä liikennepalvelujen tarjontaa ja osaltaan parantaa ratkaisevasti kokonaistilannetta. Tiettyä liikennemuotoa suosivia maksuja käyttöön otettaessa tulisi kuitenkin ottaa huomioon kilpailukykyiset maaliikennöintivaihtoehdot. 1.9. Parhaista käytänteistä tulisi antaa ohjeita kysymyksissä, jotka koskevat liikenteen kokonaisvaikutusta alueeseen kuten liikennöintitapaa ja -etäisyyttä lentoasemalle, liikennevälineiden vaihtoa ja kaikkia lentoliikennettä palvelevia toimia, samoin kuin lentoasemien työntekijöiden työmatkoja ja lentoliikenteeseen liittyvien teollisuudenalojen käyttämiä kulkuneuvoja. Paikallisten verojen tai maksujen asettaminen saattaa olla tarkoituksenmukaisia. Ympäristön laadun parantamiseksi lentokenttien läheisyydessä on tärkeää vähentää yksityisautoilla tehtävien lentoasemakuljetusten aiheuttamaa saastumista, minkä vuoksi olisi tuettava sellaisia integroituja ympäristöä säästäviä julkisia liikennemuotoja kuten metroverkostoa, lähiliikennejunia ja ekologisia busseja. 1.10. Alueiden komitean mielestä on välttämätöntä, että jäsenvaltioiden toiminta- ja sääntelymahdollisuudet lentotoiminnan paikkakuntakohtaiseksi muokkaamiseksi lentoasemilla säilytetään edelleen läheisyysperiaatteen mukaisesti. Näin voidaan edistää tärkeiden paikallisten intressien ja vaatimusten toteutumista. 1.11. Komitean mielestä Euroopan unionin tulee tehdä nykyistä tiiviimpää yhteistyötä kansainvälisen siviili-ilmailujärjestön (ICAO) kanssa ja pyrkiä vaikuttamaan mahdollisimman paljon sen tekemiin päätöksiin. Euroopan väestöön vaikuttavat ympäristöongelmat ovat kuitenkin jo nyt ajankohtaisia, ja on välttämätöntä ryhtyä viipymättä toimenpiteisiin sellaisten menetelmien, menettelyiden ja ohjeiden käyttöönottamiseksi, jotka auttavat vähentämään lentoliikenteen lisääntymisen vuoksi pahenevia haitallisia vaikutuksia ympäristöön. Työohjelman tavoitteiden saavuttamiseksi tarvittavien resurssien myöntämistä on pidettävä ensisijaisena tavoitteena. Bryssel 14. kesäkuuta 2000. Alueiden komitean puheenjohtaja Jos Chabert